title: Susiaz
text: Susiaz (oficialment, en castellano, «Sosiad») ye un lugar d'o municipio de a Fueva, en a provincia de Uesca y comarca de Sobrarbe. Actualment se troba despoblau.
  
  O lugar de Susiaz o forman dos casas, que son Casa Montalbán y Casa Salinas, bien pretas d'entre ellas, con qualques bordas y palleros a redol d'ellas. Se troban en o costau d'a pista que comunica Arro con Tierrantona por debaixo d'o tozal de Muro en pasando por pardinas como a Plana y o Pamporciello. Susiaz se troba a bellos cincocientos metros de a Plana, y a poquet más d'un kilometro de a Corona, en o cantimplano d'entre os tozals de Muro, de Charo y de Griébal, en ueste d'a fondonada d'a Fueva.
  
  Como a Plana, a Corona, Montero y belaltras pardinas que i hai en a redolada, Susiaz va fer parte d'o municipio de Muro de Roda d'antes que se fusionase con a Fueva en a decada de 1960.
  
  Referencias
  
  Vinclos externos
    En http://www.despobladosenhuesca.com/
  
  Despoblaus d'a provincia de Uesca
  Lugars d'a Fueva
  Localidaz d'a diocesi de Balbastro-Monzón en Sobrarbe